Suid-Afrika: Die gras is toe nie groener elders | Maroela Media
Ek wil in hierdie artikel 'n ietwat gewaagde stelling maak, wat waarskynlik baie mense gaan ontstel: Dalk gaan dit nie heeltemal so sleg in Suid-Afrika soos wat ons dikwels meen nie. Trouens, ek dink dit gaan glad nie te sleg nie. Ondanks hoe ons almal dikwels voel, gaan dit eintlik nogal goed in Suid-Afrika – selfs beter as in baie Westerse lande. Om dit aan te toon verwys ek in breë trekke na elke aspek van die lewe, te wete: sosiaal, ekonomies en polities.
Ons almal het seker al met iemand gesels wat sê dat hulle eintlik graag sal wil emigreer, maar dat hulle te sleg sal voel oor hul familie wat agterbly. Dit is vir seker een voorbeeld van 'n sosiale motivering om in Suid-Afrika te bly, maar dis eintlik niksseggend. My punt is juis dat al kon jy saam met jou hele familie emigreer, sal jy steeds eerder in Suid-Afrika wil wees.
Een punt is rasseverhoudinge in Suid-Afrika: Deesdae is die nuus soortgelyk aan 'n wandeling deur 'n buurt, waar 'n mens moeite doen om te let op elke gebreekte venster van al die huise. Tog, 'n mens val dikwels dan in die lokval dat jy dink die hele wêreld is "gebreek". Daar is soveel in ons metaforiese buurt wat ons almal miskyk en boonop mis ons die talle vensters wat nie stukkend is nie.
In 'n omgewing waar "F*** White People" kuns verteenwoordig, Black First Land First gereeld publisiteit ontvang en skadelike idees soos witmonopoliekapitaal hoogty vier, is daar inderdaad baie stukkende vensters waarop 'n mens kan let. Tog, sodra 'n mens bietjie rondkyk, lyk die wêreld baie beter. Dit word keer op keer bevestig in peilings soos dié van die Instituut vir Rasseverhoudinge in 2016 sowel as een deur Ipsos vanjaar, dat die meerderheid Suid-Afrikaners voel dat verhoudings tussen die verskillende rasse goed is, of ten minste op 'n opwaartse trajek is. Aksies en uitlatings deur politici, soos Jacob Zuma, en dié van die berugte Gupta-familie sorg daarvoor dat burgers van alle agtergronde 'n gemeenskaplike vyand het.
Op voetsoolvlak gaan dit beslis baie beter as wat dit blyk uit die nuus. Tog, as jy daarop aandring om die nuus te volg, maak dan ook so met oorsese nuus om te sien of die VSA onder Trump of Europa met die krisis van immigrante uit veral die Midde-Ooste lyk of hulle geen spanning ervaar nie.
'n Ander sosiale punt wat min Suid-Afrikaners wil erken: Ondanks die feit dat Afrikaners hulself soms as Europees beskou, pas hulle eintlik glad nie meer kultureel by Europa in nie. Dit is vir seker so dat baie van ons gebruike, waardes en selfs geloof vanuit Europa afkomstig is, maar dit is dwaas om te dink dat ons kultuur sedert 1652 dieselfde ontwikkel het as diegene wat agtergebly het. Feitlik almal wat 'n lang tydperk in Europa deurbring, kom vinnig agter dat hul waardes baie meer "AFRIKAans" is as wat hulle gedink het.
Nog iets wat vele mense agterkom ná emigrasie is dat ons lewensgehalte in Suid-Afrika eintlik heel goed is. Ons is gelukkig dat die lewe in Suid-Afrika eintlik relatief goedkoop is. In terme van BBP (Bruto Binnelandse Produk) gegrond op koopkragpariteit is Suid-Afrika volgens alle metings ten minste in die top-30, en volgens die Wêreldbank 28ste. Dit is bo lande soos Switserland, Swede, Noorweë, Ierland, en ja, selfs Nieu-Seeland.
Die feit bly, die meeste van ons geniet 'n hoër lewensgehalte in Suid-Afrika as wat die geval sou wees in die ekwivalente posisie in 'n ander land. Dit wil sê, as jy dit kon regkry om jouself in presies dieselfde ekonomiese posisie te plaas in 'n ander land, dan sou jy steeds slegter af gewees het omdat al jou normale uitgawes soveel duurder is. Verder, dit is feitlik onmoontlik, gegewe die geweldige koste verbonde aan emigreer, dat jy nie 'n reuse-agterstand sal hê nie, en vir wat? Sodat jy amper so goed kan leef soos wat jy reeds doen?
Buiten dat 'n mens kan sê dis ongelooflik opwindend, is dit dikwels moeilik om iets goeds te sê oor Suid-Afrikaanse politiek, maar dalk is selfs hierdie algemene siening gegrond op 'n wanindruk.
Ons het op verskeie maniere met die huidige president en regering ons Afrika-oomblik gehad. Vir diegene wat bang was dat ons in die voetspore van ander Afrikalande, soos Zimbabwe, sou loop, behoort die vrees tot groot mate verlig te wees. Kyk na ons media, is daar enigeen wat bang is om die president of die regerende party te kritiseer? Ons waardeer dit nie altyd nie, maar ons geniet 'n buitengewoon hoë vlak van vryheid van spraak in Suid-Afrika. Solank as wat jy besef dat ander ook die vryheid het om jou te kritiseer vir wat jy sê.
Verder is die howe steeds betroubare vegters van korrupsie en blyk dit steeds of hulle die aansien van hul instansie wil verhoog. Ek is self dikwels krities oor die manier waarop die howe sake benader, maar ek vind selde iets om oor te kla wanneer hulle oor die staat se wangedrag moet beslis. Ondanks talle vrese, bevestig die howe deurlopend dat hulle steeds onafhanklik van die ANC hul sake beslis. Die Wêreld- Ekonomiese Forum (WEF) plaas Suid-Afrika se regstelsel 24ste in die verband, ook in die top-20 in ander gebiede.
Laastens, een onderwerp wat ek nie in hierdie artikel aanspreek nie, maar wat beslis belangrik is, is misdaad. Dit is nie onredelik om bang te wees daarvoor nie, veral as 'n mens oor die welsyn van jou familie dink. Steeds, 'n mens kan nie toelaat dat hierdie vrees jou in stilstand in vries nie. Probleme los nie hulself op nie. As iets jou pla, doen stappe om dit reg te stel. Die doeltreffendheid van buurtwagte moenie onderskat word nie. Studies toon dat buurtwagte moontlik inbrake in die betrokke gebied met tussen 32 en 80 persent laat afneem. Boonop is nog 'n antwoord die woonkomplekse wat oral beskikbaar is. Daar bestaan reeds talle opsies om jouself in dié verband te beveilig.
Al voel ons almal soms sinies, Suid-Afrika is eintlik 'n wonderlike plek om te lewe. Dis net nie so wonderlik soos die feetjieland, wat nie eintlik bestaan nie, wat ons in ons kop skets nie. Ons vergelyk Suid-Afrika se werklikheid met die veridealisering van elders en die feit is dat geen land kan meeding met daardie denkbeeldige elders nie. Soos enige goeie ding in die lewe verg dit egter harde werk om die land te laat werk.
Vind diegene om jou wat ook wil saamwerk, wat ook 'n toekoms in Suid-Afrika sien en bou aan daardie toekoms, selfs al is dit net op 'n klein skaal soos jou eie gemeenskap. Wees dan 'n voorbeeld vir ander soos in die tweede brief aan die Tessalonisense: "Moenie moeg word om goed te doen nie" (vers 13); en vir diegene wat nie saamwerk nie: "Moet hom egter nie soos 'n vyand behandel nie, maar wys hom tereg soos 'n broer" (vers 15).
Morné Malan is navorser verbonde aan die Solidariteit Navorsingsinstituut.
Goed en wel. Ek het ook al gehoor van Suid Afrikaners in die buiteland wat uitgevind het dinge is nie altyd so rooskleurig in die buiteland as wat mens wil glo nie. Die vraag is net… hoe volhoubaar is SA op sy huidige paadjie? En dis 'n vraag waaroor 'n magdom gepraat kan word.
Ek stem hoegenaamd nie saam nie – die abnormale hoe moordsyfer, misdaad is baie erger as in enige van die lande wat jy genoem het. Ja, daar is ook misdaad, maar die uitermate wreedheid en haat waarmee dit gepleeg word is baie skaarser, sowel as die waarskynlikheid dat jy of jou geliefdes daardeur getref sal word. Wat waardes betref, ek het tyd in Europa spandeer en sou enige dag terugkeer as ek kon (my ouderdom verhoed my), maar ek sou meer tuis voel daar as in hierdie land waar ek en my mense as minderwaardige burgers met minder regte hanteer… Lees meer »
Moet jou nie meet aan die swakste standaarde om beter te voel of om jouself te flous nie. Meet jou aan die beste dekbare standaarde en streef na uitnemendheid!
Ek stem saam met jou Jordaan. Ons was vir 'n maand in Europa die jaar en ek het orals baie veilig gevoel en nooit ooit bedreig gevoel nie. Ons het tot 2 uur in die nag in die stede rond gedrentel en nooit gevoel ons lewens is in gevaar nie. In Florence het ons 11 uur in die nag rondgeloop en orals het jy groepies van mense gekry wat besig was om musiek te maak. Ons het vir ure lank by die groepies stil gestaan en musiek geluister en dan weer aanbeweeg na die ander groepie. Ek kan my kultuur… Lees meer »
Goeie artikel met baie raakpunte met die waarheid. Dit is nou indien jy in n werksituasie sit en inkomste genereer en miskien ook nie onlangs die slagoffer van misdaad was nie. Dit verdiskonteer egter nie die trauma van BEE, rassedikriminasie en uitwerking van geweldsmisdaad en gewone misdaad nie. Die skrywer neig miskien te veel na die monetêre aspek van n lewe in die Suidpunt van Afrika asook die totale miskenning van die trauma van misdaad. Ek moet erken, ek betaal liefs meer vir alles en skaal my leefstyl af, as om my voortdurend in die muur van vrees vas te… Lees meer »